აშოტ IV კურაპალატი
აშოტ IV კურაპალატი (გ. 954) — ქართველთა მეფის, ადარნასე II-ის ძე. კურაპალატი 923 წლიდან, ქართველთა ზედა მთავარი (მერჩული) 945 წლიდან. ჰყავდა 3 ძმა: დავით II, ბაგრატ I, სუმბატ I და 2 და: ცოლი აფხაზთა მეფის კონსტანტინე III-ისა (871–912) და ცოლი აბას სპარაპეტისა, სომეხთა მეფის აშოტ I ბაგრატუნიანის ძმისა (ყარსის წარწერა). გარდაიცვალა აშოტ კურაპალატი, ძე ადარნასე ქართველთა მეფისა, ქორანიკონსა როდ (═174, ე. ი. 954) და არა ესვა შვილი. ჩვენ ზემოთ (გვ. 34) უკვე გამოვარკვიეთ, რომ რასაც კონსტანტინე პორფიროგენეტი მოგვითხრობს თავისი დროის აშოტ კურაპალატისა და აგრეთვე მისი ძმების გამო, ეხება იმ აშოტ კურაპალატსა და მის ძმებს, რომელნიც იყვნენ შვილები ადარნასე II ქართველთა მეფისა და არა ადარნასე III კლარჯისა, მონაზვნობაში ბასილისა. სხვათა შორის, ამას საბოლოოდ ამტკიცებს იშხნის ეკლესიის ჩრდილო ეკვდერის შესანიშნავი წარწერა, რომელსაც ჩვენ ახლო მომავალში ვაქვეყნებთ ტაო-თორთუმის 1917 წ. არქეოლოგიური ექსპედიციის ანგარიშში. ამ წარწერაში ჩამოთვლილია ადარნასე II-ის ყველა შვილი და აღნიშნულია თითოეულის პატივი.